### 14.    Beslutning om uddelegering af kompetence til at beslutte indhold i SFO inden skolestart

**Åbent**

Sagsnr.: [adresse]       J.nr.: 28.09.00           Dokumentnr.:
326-2018-198724

**Sagstype**

Beslutning.

**Resume og sagens baggrund**

Børn- og Familieudvalget blev i august 2018 orienteret om
ændringerne i Dagtilbudsloven. I forbindelse med ændringerne i Dagtilbudsloven
indførtes også en ændring i Folkeskoleloven. Ændringen betyder, at der i de
SFO'er, hvor børnene overgår fra børnehave til SFO forud for skoleårets begyndelse,
enten skal arbejdes med de kompetenceområder, der arbejdes med i
børnehaveklassen, eller med temaerne i den pædagogiske læreplan, der arbejdes
med på dagtilbudsområdet.

**Indstillinger**

Direktøren indstiller, at skolelederen og skolebestyrelsen
på den enkelte skole får kompetence til at beslutte, om en SFO, der modtager
børn inden skolestart, skal arbejde med børnehaveklassens kompetenceområder
eller med temaerne i den pædagogiske læreplan.

**Behandling**

Børn- og Familieudvalget, Økonomiudvalget, Kommunalbestyrelsen.

**Sagsfremstilling**

I forbindelse med ændringen af Dagtilbudsloven i maj 2018,
der blandt andet havde til formål at styrke kvaliteten i dagtilbud, er der
indført en enkelt ændring i Folkeskoleloven. Ændringen vedrører arbejdet i de
SFO'er, hvor børnene overgår fra børnehave til SFO forud for skoleårets
begyndelse. Ændringen trådte i kraft den 1. juli 2018. I Kalundborg Kommune vil
denne ændring kun vedrøre [adresse].

Den nye folkeskolelov fastslår, at SFO'en i perioden forud
for børnenes skolestart enten skal arbejde med de kompetenceområder, der
arbejdes med i børnehaveklassen, eller med temaerne i den pædagogiske læreplan,
der arbejdes med i dagtilbuddene (§ 40 stk. 4). Der ændres ikke ved det
indhold, der skal være i SFO'en for de børn, som går i skole.

Hidtil har Kommunalbestyrelsen eller den enkelte
skolebestyrelse selv kunne vælge, hvilke mål og hvilket indhold, der arbejdes
med i SFO'erne. Ændringen indføres for at sikre en god overgang med et øget
fokus på læring. Kommunalbestyrelsen skal enten selv tage beslutning om,
hvilken af de to områder der arbejdes med, eller uddelegere denne kompetence
til skolelederen og/eller skolebestyrelsen.

I Kalundborg Kommune overgår børnene som udgangspunkt først
til SFO ved skoleårets begyndelse. I landsbyordningen i [adresse] har man
dog en såkaldt "femlingegruppe". Det vil sige, at børnene, når de
fylder 5 år, overgår til en selvstændig børnegruppe, som tilbringer noget af
dagen for sig selv sammen med personalet og noget af dagen indgår i SFO'en sammen
med skolens elever.

Administrationen anbefaler, at Børn- og Familieudvalget
uddelegerer kompetencen til at beslutte, om SFO'er, der modtager børn inden
skolestart, skal arbejde med børnehaveklassens kompetenceområder eller med
temaerne i den pædagogiske læreplan til skolelederen og skolebestyrelsen på den
enkelte skole. Dette gøres med den begrundelse, at skolelederen og skolebestyrelsen
har størst erfaring med, hvad der fungerer i den lokale sammenhæng. Hidtil har
de enkelte skolebestyrelser i Kalundborg Kommune ligeledes haft kompetence til
at fastsætte mål og indhold i SFO'en.

På nuværende tidspunkt vil en sådan beslutning kun få
betydning for Kirke Helsinge Skole. I forbindelse med, at styrelsesvedtægten
for skolevæsenet i løbet af 2018 revideres, kan beslutningen blive indarbejdet.
Beslutter man derfor på et senere tidspunkt, at børnene på flere skoler skal
starte i SFO inden skolestart, vil disse skolers leder og bestyrelse ligeledes
have kompetence til at beslutte, hvad der skal arbejdes med i SFO'en.

**Økonomiske konsekvenser**

Ingen.

**Børn- og Familieudvalgets møde
den 5. september 2018:**

Anbefales.

**Økonomiudvalgets møde den 12.
september 2018:**

Anbefales.